I flere måneder har Rigspolitiet fotograferet nummerplader på de biler, der kører på Amagermotorvejen på Kalvebod Fælled i København. Med systemet til automatisk nummerpladegenkendelse (ANPG), kan politiet blandt andet kontrollere, om en bil er efterlyst.

Men ét af systemerne er nu blevet ødelagt af en aktivist, der mener, at kameraerne overvåger uskyldige mennesker. Aktivisten, Torben Andersen, har ødelagt kameraerne med en hammer og lagt en video på Facebook, der dokumenterer det.

- Jeg uskadeliggjorde de kameraer, fordi jeg tror på, at uskyldige mennesker har ret til at være fri for statslig overvågning og kontrol. Jeg tror på frihed og retten til privatliv. Noget som staten i større og større grad er ved at tage fra os, siger han til DR Nyheder.

Læs også : Masseovervågning af nummerplader bekymrer politikere

Med det argument åbner du jo op for, at alle kan modsætte sig de regler og den lovgivning, som de er uenige i. Kan du slet ikke se et problem i det?

- Nej. Det kan jeg ikke. Verden vil være et meget bedre sted, hvis folk selv tager stilling til rigtigt og forkert. Opskriften på katastrofer er, at man parkerer sin moral hos magthaverne. Det skal der ikke mange historietimer til for at vise er en vanvittig skidt ide.

Rigspolitiet bekræfter hærværk

Det er Rigspolitiet, der ejer de pågældende kameraer. Her bekræfter presseenheden hændelsen.

- Rigspolitiet kan oplyse, at vi er bekendt med sagen, der er anmeldt til Københavns Politi, som nu efterforsker den.

Hos Københavns Politi bekræfter man over for DR Nyheder, at man har modtaget anmeldelsen fra Rigspolitiet og efterforsker den. Her indgår den video, som aktivisten Torben Andersen har lagt op, som et af beviserne, fortæller efterforskningsleder Ole Larsen.

Læs også : Tilsyn: Rigspolitiet skal begrænse overvågning af bilister

De faste kameraer til automatisk nummerpladegenkendelse er sat op flere steder i landet, men præcis hvor og hvor mange holder Rigspolitiet for sig selv.

Internetaktivisten Christian Panton, der ikke har noget med hærværket mod kameraerne at gøre, har på en hjemmeside kortlagt de kameraer, han kender til.